২০২৬-এর ভোটের প্রস্তুতি নিয়ে আজ দুই জেলার নেতাদের সঙ্গে বৈঠক অভিষেকের

ওয়েব ডেস্ক: আজ শুক্রবার অভিষেক বন্দ্যোপাধ্যায়ের ২টি বৈঠক (Abhishek Banerjee)। বাঁকুড়া ও বিষ্ণুপুরে (Bankura and Bishnurpur) সাংগঠনিক নেতৃত্বের সঙ্গে বৈঠক করবেন তৃণমূলের সেকেন্ড ইন কমান্ড। আগামী বছরের বিধানসভা নির্বাচনের প্রস্তুতি নিয়ে বৈঠক সারবেন তিনি। ব্লকভিত্তিক সংগঠনের পরিবর্তন নিয়ে আলোচনা হতে পারে এই বৈঠকে। সম্প্রতি বারাসাত ও তমলুক জেলার সাংগঠনিক নেতৃত্বের সঙ্গে বৈঠক করেছেন অভিষেক। আর আজকের বৈঠকের তালিকায় বাঁকুড়া ও বিষ্ণুপুর (Bankura and Bishnupur Meeting)।

সূত্রের খবর, ইতিমধ্যেই প্রথম অর্ধের বৈঠক শুরু হয়েছে। গত কয়েকদিনে বেশ কয়েকটি জেলার নেতৃত্বের সঙ্গে বৈঠক সেরেছেন অভিষেক বন্দ্যোপাধ্যায়। উত্তরবঙ্গের শুধুমাত্র বালুরঘাট ও দক্ষিণদিনাজ ছাড়া সমস্ত জেলার সঙ্গে বৈঠক করেছেন তিনি। আজ বাঁকুড়া ও বিষ্ণুপুরের সাংগঠনিক জেলার নেতৃত্বের সঙ্গে বৈঠক শুরু করেছেন। ২৬-এর বিধানসভা নির্বাচনের প্রস্তুতি হিসেবে আজকের এই বৈঠক অত্যন্ত গুরুত্বপূর্ণ। আর কয়েক দিন পর তৃণমূল কংগ্রেসের ব্লকভিত্তিক সংগঠনের পরিবর্তন করা হবে। ব্লক সভাপতি থেকে শুরু করে টাউন সভাপতি নির্বাচন প্রক্রিয়া শুরুর আগে দলের নেতৃত্বের সঙ্গে মতামতের বিনিময় করে পরিবর্তন করবেন।

আরও পড়ুন: ৩ মাসে ৩ বার! আজ ফের বঙ্গে আসছেন প্রধানমন্ত্রী

উল্লেখ্য, প্রতিটি বৈঠক থেকেই বেশ কয়েকটি রাজনৈতিক বিষয়ে দলের নেতৃত্বকে বার্তা দিচ্ছেন অভিষেক। ভিনরাজ্যে বাংলা-বাঙালি হেনস্থা, কেন্দ্রের বঞ্চনা নিয়ে একাধিকবার রাজ্য সরকারের তরফে বলা হয়েছে। বারবার বলা সত্ত্বেও রাজ্যের ১ লক্ষ ৯৪ হাজার কোটি টাকা আটকে রেখেছে কেন্দ্র। এ নিয়ে বহুবার গর্জে উঠেছেন তৃণমূলের সেকেন্ড ইন কমান্ড। কিন্তু কেন্দ্র কোনওভাবেই টাকা দিচ্ছে না। প্রত্যেক বৈঠকে দলের নেতৃত্বকে অভিষেক বার্তা দিচ্ছেন যে বাড়িতে বসে সংগঠনের কাজ করা যাবে না। প্রতিটি বাড়ি গিয়ে পরিবারের প্রত্যেকের সঙ্গে কথা বলে কেন্দ্রীয় সরকারের বঞ্চনা নিয়ে অবস্থান জানাতে হবে। কেন্দ্রকে বারবার বলা সত্ত্বেও তাঁরা যে টাকা দিচ্ছে না তা স্পষ্ট করতে হবে প্রত্যেক পরিবারের সঙ্গে দেখা করে।

অন্যদিকে, যে জেলাগুলিতে তৃণমূলের শক্তি কম, সেই জেলাগুলিতেই বিশেষ জোর দিতে চাইছেন অভিষেক বন্দ্যোপাধ্যায়। পাশাপাশি, মুখ্যমন্ত্রী মমতা বন্দ্যোপাধ্যায়ের নতুন প্রকল্প “আমাদের পাড়া আমাদের সমাধান” যেন বাস্তব রূপ পায় তা নিয়েও দলের নেতৃত্বদের বার্তা দিচ্ছেন অভিষেক। আজ দুপুর ২টোর সময়ে দ্বিতীয় অর্ধের বৈঠকে বসবেন অভিষেক। নতুন কী বার্তা দেন এখন সেদিকেই নজর সকলের।

দেখুন অন্য খবর